Ο **Αντρέι Γκενάντιεβιτς Κάρλοφ** (ρωσ. Андрей Геннадьевич Карлов, 4 Φεβρουαρίου 1954 – 19 Δεκεμβρίου 2016) ήταν Ρώσος διπλωμάτης, που υπηρέτησε ως ο πρέσβυς της Ρωσικής Ομοσπονδίας στην Τουρκία και παλαιότερα ως ο Ρώσος πρέσβυς στη Βόρεια Κορέα.

Είναι κυρίως γνωστός από τη δολοφονία του, ενώ μιλούσε σε εγκαίνια καλλιτεχνικής εκθέσεως στην Άγκυρα, από έναν Τούρκο αστυνομικό εκτός υπηρεσίας, τον Μεβλούτ Μερτ Αλτιντάς.

Οικογένεια και σπουδές
----------------------

Ο Αντρέι Κάρλοφ γεννήθηκε στη Μόσχα και ήταν γιος του Γκενάντι Κάρλοφ και της Μαρίας Αλεξάντροβνα. Ο Αντρέι είχε μια μικρότερη αδελφή, τη Γιέλενα. Ο πατέρας τους ο Γκενάντι πέθανε σε ηλικία 37 ετών (το 1968) από καρδιακή ανεπάρκεια, όταν ο Αντρέι ήταν 14 ετών.

Το 1976 ο Αντρέι Κάρλοφ απεφοίτησε από το Κρατικό Ινστιτούτο Διεθνών Σχέσεων της Μόσχας και το ίδιο έτος εντάχθηκε στη διπλωματική υπηρεσία, γνωρίζοντας ήδη καλά αγγλικά.

Σταδιοδρομία
------------

Το 1992 ο Κάρλοφ απεφοίτησε από τη Διπλωματική Ακαδημία του Υπουργείου Εξωτερικών της Ρωσικής Ομοσπονδίας. Μαθαίνοντας καλά την κορεατική γλώσσα, είχε ήδη υπηρετήσει σε διάφορες θέσεις στην τότε σοβιετική πρεσβεία στη Βόρεια Κορέα από το 1979 έως το 1984 και πάλι από το 1986 έως το 1991. Από το 1992 έως το 1997 εργάσθηκε στην πρεσβεία της Ρωσίας στη Νότια Κορέα και επέστρεψε για να υπηρετήσει ως πρέσβυς πλέον στη Βόρεια Κορέα από τον Ιούνιο του 2001 έως τον Δεκέμβριο του 2006. Στη διάρκεια αυτής της θητείας του διεδραμάτισε αποφασιστικό ρόλο στην ανέγερση του ρωσικού Ορθόδοξου Ναού της Αγίας Τριάδας στην Πιονγιάνγκ, μετά από συζητήσεις με τον Κιμ Τζονγκ-ιλ. Τα θυρανοίξια του ναού έγιναν τον Αύγουστο του 2006.

Από το 2007 έως το 2009 ο Κάρλοφ υπηρέτησε ως υποδιευθυντής του Προξενικού Τμήματος του ρωσικού Υπουργείου Εξωτερικών και έγινε διευθυντής του τον Ιανουάριο του 2009. Τον Ιούλιο του 2013 διορίσθηκε πρέσβυς στην Τουρκία.

Η θητεία του εκεί συνέπεσε με μία περίοδο εντάσεως ανάμεσα στις δύο χώρες, που βίωσαν τη χειρότερη διπλωματική κρίση της μετακομμουνιστικής εποχής μετά την κατάρριψη ενός ρωσικού πολεμικού αεροπλάνου από την Τουρκία τον Νοέμβριο του 2015 στα σύνορα Συρίας-Τουρκίας. Η Άγκυρα ισχυρίσθηκε ότι το αεροσκάφος είχε παραβιάσει τον εθνικό εναέριο χώρο της. Η Ρωσία επέβαλε οικονομικές κυρώσεις στην Τουρκία και ταξιδιωτικούς περιορισμούς. Ο Κάρλοφ κατηγόρησε την Άγκυρα για την κρίση και μόλις τον Ιούνιο του 2016 οι διπλωματικές σχέσεις ομαλοποιήθηκαν.

Δολοφονία
---------

Η χήρα του Α. Κάρλοφ (κέντρο), η μάνα του (αριστερά), ο γιος του (άκρο δεξιά) και ο υπουργός Εξωτερικών της Ρωσίας Σεργκέι Λαβρόφ (δεξιά) στην τελετή της κηδείας του πρέσβυ, στον Καθεδρικό Ναό του Σωτήρα Χριστού της Μόσχας, 22 Δεκεμβρίου 2016
Στις 19 Δεκεμβρίου 2016, ώρα 8.15 το βράδυ, ο Κάρλοφ πυροβολήθηκε και τραυματίσθηκε θανάσιμα από τον 22χρονο Μεβλούτ Μερτ Αλτιντάς (*Altıntaş*), έναν Τούρκο αστυνομικό (εκτός υπηρεσίας εκείνο το βράδυ), σε μια έκθεση καλλιτεχνικής φωτογραφίας στην Άγκυρα. Ο Αλτιντάς, που ήταν ντυμένος με κοστούμι και γραβάτα, άνοιξε πυρ κατά του Κάρλοφ σχεδόν εξ επαφής point-blank range ενώ ο πρέσβυς έβγαζε λόγο ενώπιον δημοσιογράφων. Υπήρξαν και άλλοι τραυματίες. Ο επιτιθέμενος είχε εισέλθει στην γκαλερί επιδεικνύοντας απλώς στους φρουρούς ασφαλείας την αστυνομική του ταυτότητα και το σήμα του αστυνομικού που κατείχε.

Η όλη σκηνή του φόνου και των μετέπειτα λεπτών απαθανατίσθηκε με ευκρίνεια από ηλεκτρονικές κάμερες. Ο δολοφόνος εμφανίζεται να φωνάζει «Μην ξεχνάτε το Χαλέπι, μην ξεχνάτε τη Συρία!» και «Ο Αλλάχ είναι μεγάλος», ενώ κρατά ένα όπλο στο ένα χέρι και κινεί το άλλο στον αέρα στην έκφραση του *ταουχίντ*. Φώναζε τόσο στην αραβική, όσο και στην τουρκική γλώσσα επί λίγα λεπτά με το όπλο στο χέρι, ώστε κανείς δεν τολμούσε να προστρέξει σε βοήθεια του πρέσβυ που ήταν ξαπλωμένος δίπλα στο βήμα. Κατόπιν οι δυνάμεις ασφαλείας που προσέτρεξαν πυροβόλησαν τον Αλτιντάς. Αμφότεροι θύτης και θύμα τοποθετήθηκαν σε φορεία και μεταφέρθηκαν εσπευσμένα στο νοσοκομείο, αλλά τελικώς πέθαναν από τα τραύματά τους.

Η δολοφονία συνέβη μετά από μια μακρά περίοδο πολωμένης και θερμής πολιτικής ατμόσφαιρας στην Τουρκία, και μετά από αρκετές ημέρες διαμαρτυριών από ισλαμιστικά στοιχεία του τουρκικού λαού κατά της ρωσικής αναμίξεως στον Συριακό Εμφύλιο Πόλεμο και ειδικότερα στην υπό εξέλιξη τότε επίθεση κατά του Χαλεπίου (Νοέμβριος-Δεκέμβριος 2016), αλλά και κατά πρόσφατων διαπραγματεύσεων μεταξύ της ρωσικής και της τουρκικής κυβερνήσεως για ανακωχή. Ο Ρώσος Πρόεδρος Βλαντίμιρ Πούτιν χαρακτήρισε τη δολοφονία ως απόπειρα να βλαφθούν οι τουρκορωσικές σχέσεις. Τόσο οι Ρώσοι όσο και οι Τούρκοι αξιωματούχοι διεκήρυξαν ότι το Κίνημα Γκιουλέν ευθυνόταν για τη δολοφονία. Στο μεταξύ ωστόσο ο συριακός Τζαΐς αλ-Φατάχ (= «Στρατός της κατακτήσεως»), που συμπεριελάμβανε το Μέτωπο Αλ-Νούσρα, ανέλαβε την ευθύνη για την πράξη αυτή, κατά το ρωσικό πρακτορείο ειδήσεων TASS.

Ο Αντρέι Κάρλοφ ήταν ο ένας από τους μόλις δύο Ρώσους πρέσβεις των τριών τελευταίων αιώνων που δολοφονήθηκαν όντας εν ενεργεία: ο άλλος ήταν ο Αλεξάντρ Γκριμπογέντοφ, που φονεύθηκε το 1829 στην Τεχεράνη. Αν επιπλέον συνυπολογίσουμε και τους Σοβιετικούς πρέσβεις, τότε είναι ο τέταρτος, καθώς ο Πιοτρ Βόικοφ, Σοβιετικός πρέσβυς στην Πολωνία, πυροβολήθηκε και σκοτώθηκε στη Βαρσοβία το 1927 και ο Βάτσλαβ Βορόφσκι δολοφονήθηκε στη Λωζάνη το 1923.

Η σορός του Αντρέι Κάρλοφ μεταφέρθηκε και τάφηκε στο Κοιμητήριο Χιμκίνσκογιε της Μόσχας.

Προσωπική ζωή
-------------

Το 1975 ο Κάρλοφ πήρε ως σύζυγό του τη Μαρίνα Μιχάηλοβνα και μαζί απέκτησαν λίγα χρόνια αργότερα έναν γιο, τον Γκενάντι, που επίσης απεφοίτησε από το Ινστιτούτο Διεθνών Σχέσεων της Μόσχας και υπηρέτησε στη ρωσική πρεσβεία στη Βόρεια Κορέα. Ο Αντρέι Κάρλοφ ήταν πιστός Χριστιανός Ορθόδοξος.

Τιμητικές διακρίσεις
--------------------

Ο Κάρλοφ σε ρωσικό γραμματόσημο του 2017
Μνημείο για τον Α. Κάρλοφ στην οδό Αντρέι Κάρλοφ στην πόλη Ντεμρ της Τουρκίας
Ο Κάρλοφ είχε τιμηθεί όσο ζούσε με το μετάλλιο του Τάγματος του Σεραφείμ του Σαρόφ Γ΄ τάξεως, για τον ρόλο του στην ίδρυση ενός ρωσικού Ορθόδοξου Ναού στη Βόρεια Κορέα όταν ήταν πρέσβυς εκεί. Στις 21 Δεκεμβρίου 2016, δύο ημέρες μετά τον θάνατό του, τιμήθηκε από το Κρεμλίνο με τον τίτλο του Ήρωα της Ρωσικής Ομοσπονδίας.

Ο δήμος της Άγκυρας ανεκοίνωσε ότι η αίθουσα εκθέσεων στην οποία δολοφονήθηκε ο Κάρλοφ θα μετονομαζόταν, παίρνοντας το όνομά του στη μνήμη του. Επίσης ο Τούρκος Υπουργός Εξωτερικών Μεβλούτ Τσαβούσογλου δήλωσε ότι η οδός Karyağdı στην Άγκυρα, όπου βρίσκεται η ρωσική πρεσβεία, θα έπαιρνε και αυτή το όνομα του Κάρλοφ.

Δείτε επίσης
------------

* Ρωσοτουρκικές σχέσεις

Παραπομπές
----------

1. ↑  www.lexpress.fr/actualite/monde/europe/l-ambassadeur-russe-assassine-a-ankara-par-un-policier-turc-au-nom-d-alep\_1862091.html.
2. ↑  *Δολοφονία του Αντρέι Καρλόφ*.
3. 1 2  «Curriculum Vitae of H.E. Andrey Karlov, Ambassador of the Russian Federation to the Republic of Turkey». *www.turkey.mid.ru*. Embassy of the Russian Federation in Turkey. Αρχειοθετήθηκε από το πρωτότυπο στις 6 Ιουλίου 2012. Ανακτήθηκε στις 19 Δεκεμβρίου 2016.
4. ↑  Arango, Tim; Gladstone, Rick (19 December 2016). «Russian Ambassador to Turkey Is Assassinated in Ankara». *The New York Times*.. Ανακτήθηκε στις 19 December 2016. 

	* «Убийство посла РФ в Анкаре. Хроника событий» (στα ρωσικά). *ТАСС*. 19 December 2016.. Ανακτήθηκε στις 19 December 2016.
	* «Russische ambassadeur Turkije overlijdt na aanslag in Ankara». *De Volkskrant*. 19 December 2016.. Ανακτήθηκε στις 19 December 2016.
5. 1 2 3  «Посол России в Турции Андрей Карлов. Досье». *www.aif.ru*. 19 December 2016.. Ανακτήθηκε στις 19 December 2016.
6. ↑  «Посол России в Турции скончался после нападения в Анкаре» (στα ρωσικά). Interfax.ru. 19 December 2016.. Ανακτήθηκε στις 19 December 2016.
7. 1 2  Balashov, Archpriest Nikolai; Golovko, Oksana (20 December 2016). «Андрей Карлов звонил мне из бронепоезда Ким Чен Ира» (στα ρωσικά). *Pravoslavie i Mir*.. Ανακτήθηκε στις 22 December 2016.
8. ↑  «Посол РФ: ждем шагов Турции для нормализации отношений». *RIA Novosti*. 9 February 2016.. Ανακτήθηκε στις 22 December 2016.
9. ↑  «Russia closes 'crisis chapter' with Turkey». *Al Jazeera*. 29 June 2016.. Ανακτήθηκε στις 22 December 2016.
10. ↑  Harding, Luke (19 December 2016). «Andrei Karlov: Russia's ambassador to Turkey at time of diplomatic thaw». *The Guardian*.. Ανακτήθηκε στις 22 December 2016.
11. ↑  Catherine E. Shoichet & Nick Thompson, Russia's ambassador to Turkey assassinated in Ankara, CNN (19 December 2016).
12. 1 2 3 4
13. ↑  Tuvan Gumrukcu & Umit Bektas, Russian ambassador shot dead in Ankara gallery, Reuters (19 December 2016).
14. ↑  Umar, Farooq· King, Laura (19 Δεκεμβρίου 2016). «Off-duty police officer identified in fatal shooting of Russia's ambassador to Turkey». *Sun-Sentinel*. Αρχειοθετήθηκε από το πρωτότυπο στις 12 Μαρτίου 2020. Ανακτήθηκε στις 19 Δεκεμβρίου 2016.
15. ↑  Soner Cagaptay (5 Οκτωβρίου 2015). «Turkey Is in Serious Trouble». The Atlantic. Ανακτήθηκε στις 27 Δεκεμβρίου 2016.
16. ↑  Soner Cagaptay (20 December 2016). «Turkey's permanent state of crisis». *Washington Post*.. Ανακτήθηκε στις 27 December 2016.
17. ↑  «'Russia, get out of Syria': Thousands join protest on Turkey border». MiddleEastEye. 17 Δεκεμβρίου 2016. Ανακτήθηκε στις 27 Δεκεμβρίου 2016.
18. ↑  «Putin speaks out after Russian ambassador killing». *The Independent*. 19 December 2016. Αρχειοθετήθηκε από το πρωτότυπο στις 2016-12-20.. Ανακτήθηκε στις 20 December 2016.
19. ↑  «Prosecutors seek life sentence for defendants in Russian ambassador's killing». Hürriyet Daily News. 5 March 2020.. Ανακτήθηκε στις 3 April 2020.
20. ↑  «Media: Jaish al-Fatah claims responsibility for murder of Russian ambassador», TASS, 21/12/2016
21. ↑  Куприянов, Алексей (20 December 2016). «Четвертый на посту: посол России в Турции Андрей Карлов». *Lenta.ru*.. Ανακτήθηκε στις 20 December 2016.
22. ↑  Bromwich, Jonah Engel (19 December 2016). «Who Was Andrey Karlov, the Russian Ambassador Killed in Turkey?». *The New York Times*.. Ανακτήθηκε στις 20 December 2016.
23. ↑  «Погибший на посту» (στα ρωσικά). *Prikhody*. 21 December 2016.. Ανακτήθηκε στις 22 December 2016.
24. ↑  «Андрею Карлову присвоено звание Героя Российской Федерации» (στα ρωσικά). *kremlin.ru*. 21 December 2016.. Ανακτήθηκε στις 22 December 2016.
25. ↑  «Выставочный зал, где был убит посол РФ, назовут его именем» (στα ρωσικά). *ТАСС*. 20 December 2016.. Ανακτήθηκε στις 20 December 2016.
26. ↑  «Улицу в Анкаре назовут в честь Карлова – ИА REGNUM» (στα ρωσικά). *ИА REGNUM*. 20 December 2016.. Ανακτήθηκε στις 20 December 2016.
27. ↑  «Turkish police detain six after Russian ambassador shot dead». *Reuters*. 20 December 2016.. Ανακτήθηκε στις 21 December 2016.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Αντρέι Κάρλοφ** |

* Ο Αντρέι Κάρλοφ στο «Βρες τον τάφο του»

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 8709148753711841320009

 |

 |